Na temelju članka 35. b Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20)i članka 51. Statuta Općine Bol („Službeni glasnik“ Općine Bol br. 3/21, 4/22) načelnica Općine Bol, dana srpnja 2025. godine donosi i podnosi Općinskom vijeću Općine Bol

**POLUGODIŠNJE IZVJEŠĆE**

**O RADU NAČELNICE OPĆINE BOL**

**za vremensko razdoblje od 01. siječnja do 30. lipnja 2025. godine**

I. UVOD

U skladu sa Zakonom o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), općinski načelnik u obvezi je dva puta godišnje podnijeti Izvješće o radu Općinskom vijeću Općine Bol. Izvješće se odnosi na razdoblje od 01. siječnja 2025.g. do 30. lipnja 2025. g., a isto podnosi načelnica Općine Bol Katarina Marčić.

U ovom izvještajnom razdoblju općinska načelnica je obavljala sve poslove i aktivnosti koje su joj u okviru odredbi članka 48. Zakona o lokalnoj i područnoj (regionalnoj) samoupravi te Statuta Općine Bol („Službeni glasnik“ Općine Bol“ broj: 3/21 i 4/22) stavljene u nadležnost, kao i proizašle iz drugih posebnih propisa u kojima su utvrđene obveze i nadležnost jedinice lokalne samouprave.

Stručnu obradu i administrativno-tehničku pripremu materijala za donošenje općih i posebnih akata od strane općinske načelnice, kao i prijedloga akata koji su na usvajanje upućeni Općinskom vijeću, u okviru svog djelokruga obavljao je Jedinstveni upravni odjel Općine Bol.

Odlukom Vlade Republike Hrvatske („Narodne novine“ broj: 132/2017, Odlukom o razvrstavanju jedinica lokalne i područne (regionalne) samouprave prema stupnju razvijenosti

Općina Bol (od ukupno VIII razreda), razvrstana je u VIII skupinu jedinica lokalne samouprave koje se prema vrijednosti indeksa nalaze u drugoj četvrtini iznadprosječno rangiranih jedinica lokalne samouprave.

II. DJELOKRUG NAČELNICE

**A) Priprema općih akata za Općinsko vijeće Općine Bol**

Općinska načelnica redovito sudjeluje u radu Općinskog vijeća Općine Bol, te na svakoj sjednici Vijeća podnosi usmeni izvještaj o radu između dviju sjednica.

U razdoblju od 01. siječnja do 30. lipnja 2025. godine, održane su 4 sjednice Općinskog vijeća Općine Bol.

Jedinstveni upravni odjel Općine Bol na prijedlog i inicijativu općinske načelnice tijekom prvog polugodišta 2025. godine izradilo je više općih i pojedinačnih akata za Općinsko vijeće Općine Bol.

U šestomjesečnom razdoblju izrađeno je i usvojeno ukupno 26 općih i pojedinačnih akata Općinskog vijeća. Svi akti objavljeni su u „Službenom glasniku“ Općine Bol.

Utvrđeni prijedlozi akata koje je donijelo Općinsko vijeće prikazani su po rednom broju objave u „Službenom glasniku“ Općine Bol:

1. Zaključak o sufinanciranju poslova obnove zemljišne knjige za k.o. Bol za 2025. godinu
2. Odluka o lokalnim porezima Općine Bol
3. Odluka o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj
4. Odluka o cjeniku usluga Dječjeg vrtića „Mali Princ“ Bol
5. Odluka o odabiru najpovoljnijih ponuditelja za dodjelu dozvola za obavljanje djelatnosti na pomorskom dobru na području Općine Bol
6. Godišnji izvještaj o izvršenju proračuna Općine Bol za razdoblje siječanj - prosinac 2024. godine
7. Odluka o raspodjeli rezultata poslovanja Općine Bol za 2024. godinu
8. Odluka o prihvaćanju izvješća o izvršenju programa gradnje objekata i uređaja komunalne infrastrukture za 2024. godinu
9. Odluka o prihvaćanju izvješća o izvršenju programa održavanja komunalne infrastrukture za 2024. godinu
10. Odluka o davanju suglasnosti na proračun Općinske knjižnice „Hrvatska čitaonica“ za 2024. godinu
11. Odluka o davanju suglasnosti na proračun Centra za kulturu za 2024. godinu
12. Odluka o davanju suglasnosti na proračun Dječjeg vrtića Mali princ za 2024. godinu
13. Odluka o davanju suglasnosti na proračun DVD-a Bol za 2024. godinu
14. Odluka o davanju suglasnosti na proračun KJP Grabov rat za 2024. godinu
15. Izmjene i dopune „Plan upravljanja pomorskim dobrom na području Općine Bol za razdoblje od pet godina odnosno od 2024. do 2028. godine“
16. Izmjene i dopune Pravilnika o plaćama, naknadama plaće i drugim materijalnim pravima radnika zaposlenih u Dječjem vrtiću „Mali princ“ Bol
17. Program mjera poticanja privatnih iznajmljivača na području Općine Bol za razdoblje 2025. – 2027. godinu
18. Program potpore poljoprivrednim gospodarstvima za nabavu sadnog materijala
19. Odluka o proglašenju komunalne infrastrukture javnim dobrom u općoj uporabi u vlasništvu Općine Bol
20. Odluka o izboru članova mandatnog povjerenstva
21. Zaključak o verifikaciji mandata vijećnika
22. Zaključak o utvrđivanju predsjedavajućeg konstituirajuće sjednice
23. Odluka o izboru predsjednika i članova odbora za izbor i imenovanje
24. Odluka o izboru predsjednika Općinskog vijeća Općine Bol
25. Odluka o izboru prvog potpredsjednika Općinskog vijeća Općine Bol
26. Odluka o izboru drugog potpredsjednika Općinskog vijeća Općine Bol

**B) Akti načelnice**

U šestomjesečnom razdoblju općinska načelnica donijela je 11 pojedinačnih akata. Svi akti objavljeni su u službenom glasilu općine te se slijedom navedenog postiže prava transparentnost u radu općinske uprave budući su građani upoznati sa svim radnjama općinske načelnice. Općinska načelnica redovno donosi akte iz svoje nadležnosti, a o istima obavještava javnost putem web stranice općine te javnih glasila.

Utvrđeni prijedlozi akata koje je donijela načelnica prikazani su po rednom broju objave u službenom glasilu Općine Bol:

1. Plan prijma u službu u Jedinstveni upravni odjel Općine Bol
2. Odluka o izmjenama i dopunama Odluke o imenovanju Stožera civilne zaštite Općine Bol
3. Odluka o raspisivanju natječaja za dodjelu novčane pomoći učenicima i studentima u školskoj/akademskoj godini 2024./2025.
4. Odluka o dodjeli jednokratne novčane nagrade
5. Odluka o imenovanju članova Upravnog vijeća Dječjeg vrtića »Mali princ« Bol
6. Odluka o raspisivanju natječaja za zakup poslovnog prostora
7. Odluka o davanju u zakup poslovnog prostora
8. Odluka o radnom vremenu Jedinstvenog upravnog odjela Općine Bol
9. Odluka o dodjeli stipendija učenicima i studentima za školsku/akademsku godinu 2024./2025.
10. Odluka o dodjeli stipendija učenicima i studentima za školsku/akademsku godinu 2024./2025.
11. Odluka o imenovanju privremenog zamjenika

**III. PROJEKTI I SURADNJE**

**u vremenskom razdoblju od 01. siječnja do 30. lipnja 2025. godine**

U siječnju je službeno izvršena primopredaja zgrade **Doma umirovljenika**, nakon čega je započela opsežna adaptacija objekta. Nakon više od dva desetljeća korištenja, stanje zgrade bilo je izrazito loše i nužno je bilo pristupiti ozbiljnoj obnovi. Iako je prvotni plan bio da novi zakupac nastavi s radom bez prekida, radi sigurnosti i zdravlja korisnika, posebice osjetljivih skupina poput starijih i nemoćnih, radovi su mogli započeti tek nakon privremenog zatvaranja Doma.

Radovi adaptacije uključuju potpunu obnovu podnih podloga – parketa i keramike, zamjenu vanjskih zatvora, obnovu kuhinje, sanitarnih čvorova, krovišta te sanaciju zidova i drugih manjih popravaka. U prosincu 2024. ugrađen je i novi protupožarni sustav, čime su se značajno unaprijedili sigurnosne standardi.

Do kraja izvještajnog razdoblja završeni su parketarski i soboslikarski radovi, renovirani sanitarni čvorovi, rekonstruirano krovište. Odrađena je i nabava unutarnje stolarije, izrađen projekt nove kuhinje i odrađena javna nabava za opremanje kuhinje. Čim se odrade keramičarski radovi montirati će se i nova kuhinjska oprema. Javnom nabavom nije se uspjelo osigurati izvođača vanjske stolarije pa se taj postupak mora ponoviti, a i dizalo nije u funkciji i treba popravak. Cilj je Dom učiniti prostorom dostojnim korisnika, uz maksimalnu pažnju na kvalitetu i sigurnost. Plan je raspisati novi natječaj za zakup zgrade čim se dovrše navedeni radovi.

Prvih šest mjeseci ove godine obilježeni su infrastrukturnim i investicijskim projektima od velikog značaja za kvalitetu života naših stanovnika i razvoj turističke ponude.

Radovi u ulicama **Ante Radića i Ivana Mažuranića** odvijali su se do ljeta. Ulica Ivana Mažuranića je dovršena kroz svibanj u skladu s planiranom dinamikom, a radovi u ulici Ante Radića koji su i opsežniji, oduljili su se ponajviše zbog čekanja na odluku konzervatora o vrsti i načinu postavljanja kamenih kogula. Parter je dovršen uz još neke minimalne radove, a u tijeku je postavljanje javne rasvjete.

**Street workout park na Borku** je dovršen - postavljene su sprave i ugrađena antistres podloga.

**Kuhinja dječjeg vrtića** je potpuno obnovljena i opremljena novom, energetski učinkovitom opremom, a osim kuhinje nabavljena je i nova praonička oprema. U tijeku je projektiranje glavnog projekta rekonstrukcije i dogradnje vrtića. Tomu je prethodila izrada idejnog rješenja kojim se predviđa zatvaranje postojeće terase i njezino pretvaranje u multifunkcionalni prostor. Projekt uključuje i mjere za povećanje energetske učinkovitosti.   
Krajem lipnja je raspisan natječaj za izbor ravnatelja/ravnateljice vrtića.

Radovi na **parteru šematorija** su dovršeni, a krajem lipnja se započelo s postavljanjem javne rasvjete koja se oduljila s obzirom da su greškom isporučeni nekompatibilni stupovi i lampe. Ove godine se obilježava 550. obljetnica dominikanskog samostana na Glavici tako da će se osim raznim događanjem i edukativnim predavanjima, obilježiti i radovima na parteru ispred samostana kao i sanaciji samog samostana za što je i Općina izdvojila sredstva.

Za realizaciju **projekta bujičnog kanala** na Borku osiguran je izvođač i nadzor, ali s radovima će se započeti po završetku turističke sezone, planirano početkom listopada. Radovi će trajati oko osam mjeseci sve do iduće glavne turističke sezone. Tijekom ljeta se očekuje potpisivanja ugovora i sporazuma o financiranju s Hrvatskim cestama i Hrvatskim vodama. Hrvatske ceste financiraju južni trak s trotoarom, Općina Bol financira sjeverni trak i 30% bujičnog kanala. Hrvatske vode financiraju bujični kanal do 70%.

**Novo groblje** se radi u dvije faze. Prva faza – parkiralište je gotovo dovršeno, očekuje se još postavljanje ograde. Zbog nekih izmjena u projektu u samoj fazi izvođenja nužno je raditi izmjenu građevinske dozvole za prvu fazu. Što se tiče 2. faze, koja podrazumijeva izgradnju grobnih mjesta, odarnice i pratećih prostorija, očekujemo izdavanje građevinske dozvole, cjelokupna procedura je provedena i čeka se Rješenje. Paralelno se radi na izvedbenom projektu s troškovnikom pa kad se kompletira dokumentacija kreće se u proceduru javne nabave.

Ugovor za izgradnju **luke Bol** je potpisan početkom veljače i ukupno je ugovoreno radova u vrijednosti 12.833.957,33 EUR, odnosno 16.042.446,66 EUR s uključenim PDV-om. Službeno je gradilište otvoreno prije ljeta, međutim glavni građevinski radovi će započeti po završetku turističke sezone.

Projekt **novog vatrogasnog doma** prošao je predodabir unutar natječaja ITP-a za otoke, s ukupnom procijenjenom vrijednošću od 2.651.250 €, od čega 2.253.562,50 € čine bespovratna sredstva. Početkom lipnja je otvoren natječaj za izravnu dodjelu sredstava i rok za prijavu je do 14. srpnja.

U proteklom razdoblju isplatilo se novo vatrogasno vozilo, a kroz srpanj se očekuje isporuka nove vatrogasne cisterne tako da se u kontinuitetu nabavlja oprema i vozila.

**Kino dvorana** u Bolu prepoznata je kao ključan multifunkcionalni prostor te je izrađen projekt njezine rekonstrukcije. Projekt je podržan kroz natječaj ITP za otoke s bespovratnim sredstvima u iznosu od 775.666,47 € od ukupno 912.548,79 €. Cilj projekta je modernizirati prostor kako bi postao središte društvenih i gospodarskih aktivnosti u mjestu. Po završetku natječaja za DVD dom očekuje se raspisivanje natječaja za multifunkcionalnu dvoranu.

**Zgrada Centra za kulturu** stara je više od 110 godina i unatoč dosadašnjim ulaganjima, potrebna joj je temeljita rekonstrukcija. Za to je nužno ishoditi građevinsku dozvolu, no projekt trenutačno koče neriješeni imovinsko-pravni odnosi. Intenzivno se radi na njihovom rješavanju. Dva su postupka u tijeku i vjerujem da ćemo u skorom roku jedan postupak obustaviti nagodbom i time će sve čestice biti uknjiženje na Općinu Bol. Priprema se projektni zadatak rekonstrukcije, a cilj nam je da Centar i ubuduće ostane živ multifunkcionalan prostor dostupan svim generacijama.

Zajedno s OŠ Bol, odnosno Županijom SDŽ planiramo aplicirati izgradnju **sportske dvorane** na natječaj Ministarstva obrazovanja „Izgradnja, rekonstrukcija i opremanje osnovnih škola za potrebe jednosmjenskog rada i cjelodnevne škole“. U međuvremenu je izrađeno idejno rješenje na koje je ishođena suglasnost, a Općini Bol je povjereno da obavi proceduru javne nabave za izradu glavnog projekta. Vrlo izazovno će biti ispoštovati zadane rokove i ukoliko rok za prijavu na natječaj od 30.09. ne bude prolongiran teško će se zadovoljiti zadane uvjete.

Postavljeni su **modularni montažni WC**-i na tri lokacije (Martinica, Potočine i Murvica), sukladno Planu upravljanja pomorskim dobrom.

Sukladno Planu upravljanja, tijekom travnja odvijala se **nadohrana plaža** na planiranim lokacijama, te sadnja novih stabala.

Grabov rat je odradio uređenje plaža i šetnica, a Općina je ugovorila radove na **sanaciji šetnice** oštećene površine od oko 600 m², sa troškovi su podijeljeni s investitorima. Radovi su se odvijali do početka glavne turističke sezone, a nakon završetka sezone nastavlja se s manjim popravcima.

Polaganjem vijenca i paljenjem svijeća kod Spomenika palima za domovinu i kod biste Joze Bodlovića odala se počast povodom Dana antifašističke borbe 22. lipnja 2025.

Održani su sastanci s građanima, poduzetnicima te predstavnicima ministarstava i županije kako bismo zajednički radili na unaprjeđenju kvalitete života u našoj zajednici. Tijekom ovih susreta otvoreno su razmijenjene ideje i prijedlozi, što nam omogućava bolje razumijevanje potreba i izazova s kojima se suočavamo.

Tijekom prve polovice 2025. godine održani su i sastanci s drugim čelnicima općina na otoku Braču, na kojima su raspravljane zajedničke teme – sigurnost, promet, zdravstvo i drugo.

Održane su **koordinacije čelnika** otoka Brača s načelnikom **policijske uprave Splitsko- dalmatinske i načelnikom policijske postaje Brač**, a raspravljalo se o aktualnoj sigurnosnoj situaciji, s posebnim naglaskom na izazove koji prate turističku sezonu – od regulacije prometa i kontrole buke, izdavanja radnih dozvola, do prisutnosti policijskih službenika na najfrekventnijim lokacijama.

Razmotrene su i mogućnosti jače koordinacije između policije, komunalnih službi i lokalne uprave, kako bi se što učinkovitije odgovorilo na potrebe građana i posjetitelja.

Poseban naglasak stavljen je na preventivne mjere usmjerene na sigurnost mladih, sprječavanje vandalizma, zlouporabu droga, te edukaciju građana o važnosti odgovornog ponašanja u zajednici. Također je dogovorena intenzivnija suradnja tijekom većih javnih događanja i manifestacija, kako bi se osigurala pravovremena reakcija u slučaju potrebe.

Održan je radni sastanak s predstavnicima **Lučke uprave Splitsko-dalmatinske županije**, Agencije za obalni linijski promet (**AZOLP**) te brodara koji tijekom ljetne sezone uplovljavaju u luku Bol.

Tema sastanka bila je usmjerena na ključna pitanja vezana uz red plovidbe, sigurnost pomorskog prometa, cjelogodišnja linija Split-Bol-Jelsa, organizacija pristajanja izletničkih katamarana te izazove koje nosi povećani broj putnika i plovila tijekom turističke sezone.

Poseban naglasak stavljen je na planove izgradnje nove luke, kao i potrebu za unapređenjem postojećih kapaciteta kako bi se povećala sigurnost, funkcionalnost i protočnost u luci Bol. Razgovaralo se i o mogućnostima prilagodbe reda plovidbe, s ciljem bolje usklađenosti s potrebama lokalnog stanovništva i turista.

U nazočnosti župana Splitsko-dalmatinske županije Blaženka Bobana, njegovih suradnika, te čelnika jedinica lokalne samouprave s otoka Brača, održan je sastanak na temu imovinsko-pravnog statusa **stare zgrade Vodovoda Brač** u Supetru.

Nakon što je Vodovod Brač preselio svoje poslovanje u novu, modernu zgradu, otvorila se mogućnost da se prostor stare zgrade prenamijeni za potrebe lokalne zajednice. Grad Supetar iskazao je inicijativu za izgradnju nove osnovne škole upravo na toj lokaciji, što je projekt od velikog značaja za otok.

Budući da su sve bračke općine i gradovi suvlasnici predmetnog objekta, potrebno je pravno i formalno urediti vlasničke odnose kako bi se omogućila realizacija ovog važnog projekta. Sastanak je bio prilika za usklađivanje stavova svih dionika i dogovor oko daljnjih koraka u cilju postizanja zajedničkog rješenja.

Sudionici su izrazili spremnost za konstruktivan dijalog i suradnju, svjesni važnosti ulaganja u obrazovnu infrastrukturu i kvalitetnije uvjete za djecu i mlade na otoku Braču.

U prvoj polovici lipnja održano je više sastanaka s predstavnicima **Vodovoda Brač, Hrvatskih voda**, čelnicima jedinica lokalne samouprave s otoka Brača, kao i predstavnicima vodovoda s Hvara i Visa. Tema sastanaka bila je usklađivanje stavova oko procesa formiranja jedinstvenog vodnokomunalnog uslužnog područja, sukladno zakonskoj obvezi.

Prema važećem Zakonu o vodnim uslugama, svi postojeći vodovodni subjekti na području pojedinog uslužnog područja obvezni su se integrirati u jednog isporučitelja vodnih usluga, s ciljem učinkovitijeg upravljanja, racionalizacije troškova i jačanja investicijskog kapaciteta.

Razgovori su bili usmjereni na tehnička, pravna i organizacijska pitanja vezana uz predstojeće spajanje, uključujući model integracije, upravljačku strukturu, zaštitu prava lokalnih zajednica te osiguranje kontinuiteta i kvalitete usluge za sve korisnike.

Svi dionici izrazili su spremnost za daljnji dijalog i suradnju u pronalasku najboljeg modela spajanja, uz svijest o važnosti očuvanja interesa otoka i lokalne samouprave u novoj organizaciji sustava.

Proces usklađivanja se nastavlja u koordinaciji s nadležnim institucijama, a cilj je pronaći održivo rješenje koje će dugoročno osigurati stabilnu i kvalitetnu vodoopskrbu za stanovnike otoka Brača, Hvara i Visa.

Održan je sastanak s predstavnikom **koncesionara Michieli Tomić**, koji je zadužen za uslugu prikupljanja otpada na području općine. Tema je bila unaprjeđenje kvalitete usluge, bolja organizacija odvoza otpada te rješavanje konkretnih izazova na terenu, posebno tijekom turističke sezone.

Razmotrene su mogućnosti povećanja učinkovitosti sustava, prilagodbe dinamike odvoza stvarnim potrebama i uvođenje dodatnih mjera za očuvanje čistoće javnih površina. Naglašena je važnost komunikacije s korisnicima i edukacije građana u cilju pravilnog odvajanja otpada.

Općina Bol nastavlja aktivno raditi na unapređenju komunalnih usluga, s ciljem očuvanja okoliša i osiguranja urednog i zdravog životnog prostora za sve mještane i posjetitelje.

U sklopu procesa izrade **Plana upravljanja destinacijom**, sukladno novom Zakonu o turizmu, u Bolu je održano više radnih sastanaka i fokus grupa s izrađivačem plana, predstavnicima Općine, Turističke zajednice, komunalnih službi, lokalnih poduzetnika te drugih dionika uključenih u razvoj i upravljanje turizmom.

Cilj je donošenje kvalitetnog i održivog Plana upravljanja turizmom koji će uzeti u obzir specifičnosti Bola, kapacitete prostora, potrebe lokalne zajednice te izazove koje donosi visoka sezonska opterećenost.

Kroz otvoreni dijalog, analizu postojećeg stanja i prikupljanje prijedloga s terena, stvara se temelj za uspostavu ravnoteže između turističkog razvoja, zaštite resursa i kvalitete života stanovnika. Poseban naglasak stavljen je na prometna rješenja, upravljanje plažama, komunalnu infrastrukturu te smjernice za budući razvoj turizma.

S upraviteljicom **Poljoprivredne zadruge Bol** održan je sastanak s ciljem unaprjeđenja odnosa, jačanja suradnje i boljeg razumijevanja potreba lokalnih poljoprivrednika.

Razgovaralo se o izazovima s kojima se poljoprivrednici svakodnevno susreću, kao i o mogućnostima dodatne podrške od strane općine kroz suradničke projekte, poboljšanje infrastrukture i zajedničku promociju lokalnih proizvoda.

Održano je više sastanaka s **ravnateljima Osnovne i Srednje škole Bol**, s ciljem unaprjeđenja međusobne suradnje i boljeg razumijevanja izazova s kojima se obrazovne ustanove suočavaju u svakodnevnom radu.

Tijekom razgovora otvorena su brojna pitanja – od infrastrukturnih potreba, organizacijskih izazova i kadrovskih rješenja, do kvalitetnijeg uključivanja škole u život zajednice. Poseban naglasak stavljen je na moguću dodatnu podršku od strane općine kroz projekte, opremanje prostora, izvannastavne aktivnosti te zajedničke inicijative u korist učenika, nastavnika i roditelja.

Općina Bol nastavlja s otvorenom komunikacijom i aktivnim pristupom u području obrazovanja, svjesna kako je ulaganje u školstvo ulaganje u budućnost zajednice.

Održano je više sastanaka s **predstavnikom župne crkve u Bolu** s ciljem jačanja suradnje između Općine Bol i Župe, kao i razgovora o konkretnim pitanjima vezanim uz imovinsko-pravne odnose.

Uz razgovore o kontinuiranoj potpori Općine aktivnostima i potrebama Župe, sastanci su uključivali i temu mogućnosti otkupa određenih nekretnina u vlasništvu Župe, koje su od interesa za daljnji razvoj i uređenje javnih prostora, kao i rješavanja pitanja priuštivog stanovanja.

Na području općine Bol u ožujku je održan radni sastanak na terenu s predstavnicima **Ministarstva kulture - Konzervatorskog odjela u Splitu**, vezano uz aktualne infrastrukturne radove u javnom prostoru te pitanja zaštite kulturne baštine.

Tijekom obilaska i razgovora na licu mjesta, raspravljalo se o usklađivanju radova s konzervatorskim smjernicama, posebice na lokacijama koje se nalaze unutar zaštićenih kulturnih cjelina ili u neposrednoj blizini zaštićenih kulturnih dobara.

Cilj sastanka bio je uspostaviti bolju koordinaciju i pravovremenu komunikaciju između Općine i nadležnih službi, kako bi se svi zahvati u prostoru odvijali u skladu s propisima, ali i s poštovanjem prema kulturno-povijesnoj baštini Bola.

U proteklom razdoblju održano je više sjednica **Vijeća Turističke zajednice Općine Bol**, kao i redovna Skupština, na kojima su raspravljane brojne aktualne teme vezane uz turistički razvoj i funkcioniranje destinacije. Prema podacima iz turističke zajednice Općine Bol, možemo ustvrditi da za prvih 6 mjeseci imamo gotovo isti rezultat u odnosu na 2024. godinu, odnosno blagi rast od 2% u dolascima i 1% u noćenjima. Za prvih 5 mjeseci smo u skladu s ostalim destinacijama na obali i mi imali pad fizičkih pokazatelja, međutim raspored praznika, pogotovo Njemačkih gostiju je utjecao na veći broj dolazaka u lipnju te je tako ostvaren rast u dolascima od 8% i 13% u noćenjima. U prvih 6 mjeseci domaći gosti su ostvarili najveći broj noćenja i najveći porast od 27%. Slijede Nijemci, Austrijanci, te gosti iz Velike Britanije, a zatim i iz Slovenije.

Kao kompenzaciju za povećanje paušalnog poreza po krevetu, donio se **program poticanja malih iznajmljivač**a s prebivalištem u Bolu. Cilj je poboljšati kvalitetu usluge, povećati konkurentnost i održivost poslovanja, te podržati lokalnu ekonomiju i kulturu.

Iznajmljivači u Bolu plaćaju najniže naknade za boravišnu pristojbu u usporedbi s drugim sličnim turističkim destinacijama u regiji, čime se nastoji zadržati njihov značaj i podržati autentičnost lokalne ponude.

Na dnevnom redu našla su se pitanja financijskog izvještaja, provedbe aktivnosti iz godišnjeg programa rada, priprema za nadolazeću sezonu, promotivne aktivnosti, suradnja s lokalnim dionicima te planiranje budućih projekata i ulaganja u turističku infrastrukturu.

Održani su sastanci s predstavnicima **Lokalne akcijske grupe (LAG**) i **Lokalne akcijske grupe u ribarstvu (FLAG)**, s ciljem razmatranja mogućnosti financiranja projekata od interesa za lokalnu zajednicu.

Tijekom sastanaka razgovaralo se o aktualnim i nadolazećim natječajima, mogućnostima sufinanciranja kroz dostupne europske i nacionalne fondove, kao i o pripremi projektne dokumentacije za razvojne inicijative iz područja ruralnog razvoja, poljoprivrede, ribarstva, turizma i komunalne infrastrukture.

Poseban naglasak stavljen je na projekte koji doprinose održivom razvoju, te očuvanju tradicije i resursa lokalne zajednice.

U proteklom razdoblju održano je više sastanaka s predstavnicima različitih poduzetničkih grupacija na području Općine Bol – od većih hotelskih kuća i turističkih subjekata, do manjih poduzetnika i obrtnika. Uz njih, u dijalog su bili uključeni i zainteresirani građani.

Sastanci su bili usmjereni na otvorenu razmjenu mišljenja, iznošenje konkretnih prijedloga te zajedničko prepoznavanje izazova i prilika koje stoje pred lokalnom zajednicom, osobito u kontekstu turističke sezone, komunalne infrastrukture, prostornog uređenja i podrške gospodarstvu.

Poseban naglasak stavljen je na važnost redovite i dvosmjerne komunikacije između Općine, poduzetnika i građana, kako bi se odluke temeljile na stvarnim potrebama i iskustvu s terena.

Redovito i u kontinuitetu održavaju se sastanci s predstavnicima općinskih ustanova i poduzeća s ciljem jačanja suradnje, bolje koordinacije i pružanja što kvalitetnije usluge mještanima.

Kroz otvoreni dijalog raspravlja se o svakodnevnom funkcioniranju ustanova, izazovima u radu, potrebama korisnika i mogućnostima unaprjeđenja usluga koje se pružaju lokalnoj zajednici – od komunalnih i tehničkih usluga, preko predškolskog i školskog sustava, do kulturnih i socijalnih programa.

Tijekom mjeseca svibnja održani su lokalni izbori na području Općine Bol, sukladno zakonskim odredbama i raspisanom izbornom roku. Građani su imali priliku birati svoje predstavnike u općinsko vijeće, kao i općinskog načelnika.

Izbori su protekli u demokratskom duhu, uz poštivanje izbornih procedura i propisanih pravila

Početkom lipnja održana je konstituirajuća sjednica Općinskog vijeća Općine Bol, kojom je započeo novi mandat općinskih vijećnika izabranih na svibanjskim lokalnim izborima, kao i novi četverogodišnji mandat načelnice.

Načelnica:

Katarina Marčić